TMPD-voertuig glo nie aangevalSamwu-betoging (Foto: polityza/Twitter) Die Tshwane-metropolisie het Donderdag berigte op sosiale media verwerp dat TMPD-beamptes aangeval en hul voertuig omgekeer is tydens die voortslepende staking deur lede van die munisipale werkersunie Samwu. ŉ Foto van ŉ TMPD-voertuig, wat omgekeer is, word op Twitter versprei. Die foto is reeds in 2016 deur die African News Agency in Pretoria geneem tydens ŉ onverwante betoging. “Ons wil dit graag benadruk dat dit ŉ ou foto is van ŉ voorval wat in 2016 plaasgevind het. Dit het niks te doen met die huidige status van betogings in die stad, soos beweer word nie,” het senior superintendent Isaac Mahamba, woordvoerder van die TMPD, gesê. “Ons maan lede van die publiek om nie vals inligting te versprei wat misleidend is vir die gemeenskap en wetstoepassers nie.” Munisipale werkers het vandeesweek asblikke in die Pretoriase middestad omgekeer, stokke rondgeswaai, en munisipale busse en vragmotors gebruik om sekere paaie te versper. Hulle dring aan op ŉ verhoging van 18%.